ไฟแนนซ์ทูเดย์
..วันนี้คนที่ธนาคารออมสินจะได้ต้อนรับ ผอ.คนใหม่ ชาติชาย พยุหนาวีชัย ที่จะเข้ามาทำงานเป็นวันแรก แต่ยังไม่พ้นวิบากกรรมจากสัมภเวสีที่ตามแซะเก้าอี้ ด้วยการใช้วิชามารทุกรูปแบบ ได้ยินมาว่าพี่บู้พาซินแสมาดูที่ทำงานเรียบร้อยแล้ว โดยที่ไม่มีใครรู้ว่าคนนี้แหละซินแสดูฮวงจุ้ยชื่อดัง
5 ม.ค. 2558

..วันนี้คนที่ธนาคารออมสินจะได้ต้อนรับ ผอ.คนใหม่ ชาติชาย พยุหนาวีชัย ที่จะเข้ามาทำงานเป็นวันแรก แต่ยังไม่พ้นวิบากกรรมจากสัมภเวสีที่ตามแซะเก้าอี้ ด้วยการใช้วิชามารทุกรูปแบบ ได้ยินมาว่าพี่บู้พาซินแสมาดูที่ทำงานเรียบร้อยแล้ว โดยที่ไม่มีใครรู้ว่าคนนี้แหละซินแสดูฮวงจุ้ยชื่อดัง
ตัวพี่บู้เองได้เข้าไปกราบลา บัณฑูร ล่ำซำ ประธานกรรมการธนาคารกสิกรไทย เจ้านายที่เคารพรักแล้ว คุณปั้นอวยชัยให้พร ให้ไปดีและทำงานสำเร็จสมที่ตั้งใจไว้ทุกประการ
..มีเสียงแว่วมาจากวังบางขุนพรหมว่า ดร.ประสาร ไตรรัตน์วรกุล ผู้ว่าการแบงก์ชาติคนปัจจุบัน แจ้งความประสงค์อย่างไม่เป็นทางการว่า ไม่อยากจะต่ออายุในตำแหน่งผู้ว่าการแบงก์ชาติ ที่จะหมดวาระในปี 2559 อาจจะเป็นเพราะเหนื่อยกับแรงกดดัน กับภาวะเศรษฐกิจที่เปลี่ยนแปลงเร็วหรือเปล่าก็ไม่อาจรู้ได้
แต่ที่แน่ๆ หาคนที่จะมานั่งในตำแหน่งนี้ไม่ง่าย ไม่ใช่แค่เก่งแล้วจะเป็นผู้ว่าการแบงก์ชาติได้เท่านั้น ต้องเก่งและดี มีจิตสาธารณะสูง เห็นแก่ประโยชน์ชาติมากกว่าประโยชน์ส่วนตัว และต้องได้รับการยอมรับจากหลายทั้งในประเทศและต่างประเทศ ซึ่งคนที่มีคุณสมบัติขนาดนี้หาไม่ง่ายแล้วในประเทศนี้
..เจอแจ็กพอตส่งท้ายปีเก่าสำหรับ ดร.นริศ ชัยสูตร ที่ต้องอำลาตำแหน่งอธิบดีกรมธนารักษ์ กลับมาเป็นรองปลัดคลัง ได้ทำงานวิชาการอีกครั้ง หลังลงกรมไปทำงานบริหารที่ทำไปทำมาไม่รุ่ง แถมอาจจะโดนสอบวินัยอีกต่างหาก  
ส่วนอีกคนที่ทำแต่งานฝ่ายวิชาการ แต่เมื่อไปลงกรม เป็นอธิบดีกรมศุลกากร ดร.อู้ สมชัย สัจจพงษ์ มีคนบ่นๆ ว่า ท่านพี่เปลี่ยนไป เข้าหาก็ยาก พลิ้วขึ้นมาก ไม่เหมือนตอนอยู่ที่สำนักงานเศรษฐกิจการคลังเลย
..ดร.สม จาตุศรีพิทักษ์ สนช.อดีตกรรมการผู้จัดการ ธนาคารนครหลวงไทย และประธานสมาคมธนาคารไทย เคยกล่าวติดตลกให้ ช.ชดา ฟังว่า ตอนเด็กคนเราก็จะไปกันแต่งานวันเกิด งานฉลองเรียนจบ และพอโตขึ้นก็เริ่มไปงานแต่งงาน ไปงานฉลองเลื่อนตำแหน่ง เปลี่ยนงาน แต่เมื่อถึงวัยไม้ใกล้ฝั่งก็จะไปแต่งานศพ อันนี้เป็นสัจธรรมที่จริงแท้และแน่นอน
..รพี และ จันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย ซาบซึ้งในพระมหากรุณาธิคุณของพระบาทสมเด็จพระเจ้าอยู่หัว ที่ทรงพระกรุณาโปรดเกล้าฯ พระราชทานน้ำหลวงอาบศพพร้อมโกศโถ และพระราชทานพระพิธีธรรมสวดพระอภิธรรมศพ เจ้า ระวีพันธุ์ สุจริตกุล ท.จ. ณ บ้านเลขที่ 73/6 หมู่ 1 ต.ช้างเผือก อ.เมือง จ.เชียงใหม่ เมื่อวันที่ 3 ม.ค.ที่ผ่านมา
พิธีสวดพระอภิธรรมศพจะมีตั้งแต่วันที่ 4-9 ม.ค. 2558 เวลา 19.00 น. สวดพระอภิธรรมศพ คุณพี่รพีฝากกราบเรียนเชิญมาด้วยความเคารพ
..ขอแสดงความเสียใจกับ นิพัทธ พุกกะณะสุต อดีตอธิบดีกรมธนารักษ์ ที่สูญเสียภรรยา คุณอุบล พุกกะณะสุต พิธีสวดพระอภิธรรมเริ่มตั้งแต่ 3-9 ม.ค.นี้ ที่ศาลา 9 วัดเทพศิรินทราวาส